b'\n_START_ARTICLE_\nJouni Eho\n_START_SECTION_\nSeurajoukkueet\n_START_PARAGRAPH_\nRovaniemen NMKY:n kasvatti Eho voitti alle 22-vuotiaiden Suomen mestaruuden. H\xc3\xa4n aloitti miesten p\xc3\xa4\xc3\xa4sarjauransa kaudella 1998\xe2\x80\x931999 Lahden NMKY:ss\xc3\xa4, jossa h\xc3\xa4n pelasi my\xc3\xb6s Kora\xc4\x87 cupia. Seuraavan kauden Eho edusti Vantaan Pussihukkia._NEWLINE_Vuosina 2000\xe2\x80\x932004 Eho pelasi Davidson Collegessa Yhdysvaltain yliopistosarjassa. Junior-kaudellaan hyvin pelannut Eho loukkaantui kesken kauden. Viimeisell\xc3\xa4 yliopistokaudellaan h\xc3\xa4n toimi Davidsonin Wildcats-joukkueen kapteenina. Wildcats voitti Ehon aikana Southern-konferenssin runkosarjan vuosina 2002, 2003 ja 2004 ja konferenssin mestaruuden vuonna 2002._NEWLINE_Valmistuttuaan yliopistosta Eho palasi Suomeen ja teki p\xc3\xa4\xc3\xa4sarjassa pelanneen Joensuun Katajan kanssa kaksivuotisen sopimuksen joka kuitenkin muutettiin jo joulukuussa yksivuotiseksi. Eho siirtyikin kauden j\xc3\xa4lkeen KTP-Basketiin jota edusti kolme viimeist\xc3\xa4 p\xc3\xa4\xc3\xa4sarjakauttaan.\n_START_SECTION_\nMaajoukkue\n_START_PARAGRAPH_\nEho pelasi vuosina 1998\xe2\x80\x931999 valmistavia maaotteluita Suomen alle 22-vuotiaiden miesten maajoukkueessa. Suomen miesten maajoukkueessa h\xc3\xa4n pelasi ensimm\xc3\xa4isen kerran 29. toukokuuta 2001 T\xc5\xa1ekki\xc3\xa4 vastaan tehden nelj\xc3\xa4 pistett\xc3\xa4. H\xc3\xa4n pelasi miesten maajoukkueessa maaotteluita my\xc3\xb6s vuonna 2003 ja teki parhaimmillaan Ruotsia vastaan seitsem\xc3\xa4n pistett\xc3\xa4. Yhteens\xc3\xa4 Eho teki kuudessa pelaamassaan miesten maaottelussa 2,3 pistett\xc3\xa4 per ottelu.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nEho suoritti Davidson Collegessa yhteiskuntatieteiden alemman korkeakoulututkinnon. H\xc3\xa4n suoritti maisteriopintoja Joensuun yliopistossa. Eho on ty\xc3\xb6skennellyt muun muassa Kymenlaakson ammattikorkeakoulun projektip\xc3\xa4\xc3\xa4llikk\xc3\xb6n\xc3\xa4 ja pohjoismaisen tutkimus- ja konsultointiyritys Oxford Research Oy:n Suomen toimitusjohtajana. Vuonna 2005 avioituneelle Eholle my\xc3\xb6nnettiin vuonna 2014 Vuoden is\xc3\xa4 -palkinto.'